stanford-oval/wikipedia huggingface dataset:
לברון ג'יימס
נבחרת לאומית

לאחר עונת רוקי מוצלחת במיוחד זומן ג'יימס לסגל נבחרת ארצות הברית לטורניר הכדורסל באולימפיאדת אתונה (2004), והיה שותף לאחד הכישלונות הגדולים בתולדות הכדורסל האמריקאי, לאחר שהנבחרת הפסידה את מדליית הזהב לראשונה מאז הורשו שחקני NBA לקחת חלק בטורנירים בינלאומיים וזכתה רק במדליית הארד. ג'יימס, אשר שותף בכ-11.5 דקות בממוצע בלבד בשמונת משחקיו בטורניר, סיים אותו עם 5.4 נקודות, 1.6 אסיסטים וריבאונד אחד בממוצע למשחק.
לקראת אליפות העולם 2006 הפך ג'יימס לאחד השחקנים הבולטים בנבחרת ואף נבחר לשמש כאחד משלושת הקפטנים של ארצות הברית, יחד עם כרמלו אנתוני ודוויין וייד. באליפות עצמה קבע ממוצעים טובים של 13.9 נקודות, 4.1 אסיסטים ו-4.8 ריבאונדים (מלך הריבאונדים של ארצות הברית), אולם נבחרתו סיימה שוב במקום השלישי בלבד, לאחר שהפסידה ליוון בחצי הגמר וניצחה את ארגנטינה במשחק על המקום השלישי. כשנה לאחר מכן, באליפות אמריקה 2007 אשר שימשה גם כטורניר מוקדמות לאולימפיאדת בייג'ינג (2008), היה ג'יימס השחקן המוביל של ארצות הברית יחד עם אנתוני ואף הוביל את הנבחרת לזכייה בתואר, לאחר שקלע 19 נקודות והוריד 9 ריבאונדים בחצי הגמר נגד פוארטו ריקו והצטיין במשחק הגמר נגד ארגנטינה עם 31 נקודות, ובסך הכל קבע ממוצעים של 18.1 נקודות, 4.7 אסיסטים (שני באליפות), 3.6 ריבאונדים ו-1.5 חטיפות למשחק.
ג'יימס לא שיחק באליפות העולם בכדורסל 2010, אך חזר עם נבחרת ארצות הברית לאולימפיאדת לונדון (2012). הוא הפך למנהיג הנבחרת יחד עם קובי בראיינט, והוביל אותה למדליית זהב שנייה ברציפות לאחר ניצחון על ספרד במשחק הגמר. ג'יימס תרם 19 נקודות בניצחון, והפך למלך הסלים של כל הזמנים בהיסטוריה של נבחרת ארצות הברית. הוא גם הצטרף למייקל ג'ורדן כשחקנים היחידים שזכו בפרס ה-MVP של העונה הסדירה ב-NBA, אליפות ה-NBA ומדליית זהב אולימפית באותה השנה. מאמנו בנבחרת מייק ששבסקי אמר כי "ג'יימס הוא השחקן הטוב ביותר, הוא המנהיג הטוב ביותר והוא חכם יותר מכל אחד שמשחק את המשחק עכשיו".
בטורניר הכדורסל באולימפיאדת פריז (2024) הוביל ג'יימס את ארצות הברית לזכייה במדליית הזהב. במשחק הגמר מול צרפת קלע 14 נקודות ומסר 10 אסיסטים, ונבחר ל-MVP של הטורניר.
פרופיל שחקן

ג'יימס משחק בדרך כלל בעמדת הסמול פורוורד, אך הודות לאתלטיות שלו הוא מסוגל גם לשחק בעמדות הסנטר והפאוור פורוורד. בזכות יכולות הקליעה והבנת המשחק שלו, ג'יימס לפעמים מאייש את עמדות הקלע או הרכז. למעשה, בזכות יכולותיו המגוונות, ג'יימס הוא אחד השחקנים הבודדים ב-NBA שמסוגל לשחק בכל חמש העמדות על המגרש.
ג'יימס מצטיין גם ביכולתו ההגנתית ונבחר חמש פעמים ברציפות (2009–2013) לחמישיית ההגנה של העונה.
משפחתו

ג'יימס חי עם בת זוגו מאז התיכון, סוואנה ברינסון. לזוג שלושה ילדים: לברון ג'וניור (ברוני), יליד 2004, ברייס מקסימוס, יליד 2007, וזורי, ילידת 2015. ב-31 בדצמבר 2011, יום לאחר יום הולדתו ה-27, הציע ג'יימס נישואים לברינסון, ובספטמבר 2013 הם נישאו. שני בניו של ג'יימס משחקים גם הם כדורסל. ב-27 ביוני 2024 נבחר בנו ברוני ג'יימס במקום ה-55 בדראפט על ידי לוס אנג'לס לייקרס, ובכך הפכו לאב ובנו הראשונים לשחק באותה קבוצה ב-NBA. בנו השני ברייס משחק עבור תיכון סיירה קניון והוא מחזיק נכון לדצמבר 2024 ב-2 הצעות ממכללות.
מעורבות חברתית ופוליטית

בניגוד לכדורסלנים וכוכבי ספורט אחרים, ג'יימס נוהג להביע את דעתו בנושאים חברתיים ופוליטיים. ב-2012 ארגן תמונה קבוצתית של כל שחקני מיאמי היט, כשהם חובשים קפוצ'ונים במחאה על הרג צעיר אפרו-אמריקאי בשם טרייבון מרטין שנורה כשצעד עטוי בקפוצ'ון. גם בטקס פרסי ESPN ב-2016 מחו הוא ושלושה מחבריו על הריגת שחורים על ידי שוטרים.
ב-2016 פרסם מכתב בעיתון הקורא לתמוך בהילרי קלינטון בהתמודדותה לנשיאות ארצות הברית. פרסום המכתב נעשה מספר ימים לפני הגעתה של קלינטון לנאום באוהיו, מדינתו של לברון שנחשבת לאחת ממדינות המפתח בבחירות לנשיאות ארצות הברית. ב-2018 מתח ביקורת חריפה על נשיא ארצות הברית דונלד טראמפ בטענה שהוא משתמש גם בספורט כדי לפלג בין האזרחים בארצות הברית על בסיס גזע. לאחר מספר ימים הנשיא לגלג עליו בתגובה בציוץ בחשבון הטוויטר שלו. ג'יימס הקים את ארגון More than a vote, שמטרתו עידוד הצבעה. באוקטובר 2024, ג'יימס הביע תמיכה בקמלה האריס לנשיאות 2024. ג'יימס כתב: "מה אנחנו בכלל מדברים כאן? כשאני חושב על הילדים והמשפחה שלי ואיך הם יגדלו, הבחירה ברורה. תצביעו קמלה האריס!".
באוקטובר 2023 הביע ג'יימס תמיכה בישראל וגינה את טבח שבעה באוקטובר: ”הרצח והאלימות של חמאס נגד חפים מפשע הוא טרור. אנחנו במשפחת חברת ספרינג-היל שולחים את תנחומינו העמוקים ביותר לישראל ולקהילה היהודית”.
ג'יימס מעורב בתמיכה בחינוך בעיר הולדתו אקרון. הוא מימן מעל אלף מלגות לקולג' לילדים מאקרון. ביולי 2018 פתחה "קרן לברון ג'יימס ומשפחתו" (LeBron James Family Foundation), בשיתוף עם מערכת בתי הספר הציבוריים של מדינת אוהיו, בית ספר ייחודי לילדים ממשפחות בסיכון. בית הספר, הנקרא "I Promise", נפתח ל-240 ילדים בכיתות ג' ו-ד' והוא צפוי בעתיד להכיל כ-1,000 ילדים. בית הספר יספק יום לימודים ארוך וארוחות בוקר וצהריים. בנוסף, יספק בית הספר לבוגריו מלגות ללימודים בקולג' ויסייע בתעסוקת ההורים. בראיונות לאחר הפתיחה אמר ג'יימס, כי הוא פתח את בית הספר סמוך למקום שבו הוא עצמו גדל והרחובות שבהם הוא הסתובב, וכי הוא מבין את הקשיים וההתמודדויות של הילדים בסיכון וממשפחות חד-הוריות, כי אלו הקשיים שהוא עצמו חווה. הוא הוסיף, כי פתיחת בית הספר הוא מהרגעים הגדולים בחייו, אפילו יותר מהישגיו הספורטיביים.
סרטים ותוכניות טלוויזיה

ללברון ג'יימס ולשותפו העסקי מאבריק קרטר חברת הפקות בשם SpringHill Entertainment. הפקתה הראשונה של החברה הוא הסרט הדוקומנטרי More than a Game (‏2009) המתאר את קריירת התיכונים של ג'יימס. בהמשך הפיקה החברה גם את השעשועון "The Wall", את קומדיית הכדורסל "Survivor’s Remorse" (אנ') ונוספים. הופיע בסרט "אסון מהלך" (אנ') משנת 2015. ב-2018 החל להפיק ולהשתתף בתוכנית טלוויזיה בשם "The Shop" ב־HBO, בתוכנית ג'יימס ואורחים נוספים מנהלים שיחה על תרבות ופוליטיקה במספרה הם דנים גם על נושאים נפיצים ושנויים במחלוקת בדעת הקהל האמריקאית כגון גזענות. בין האורחים דריימונד גרין ועוד.
בספטמבר 2018 פורסם באופן רשמי כי ג'יימס ישחק ב"ספייס ג'אם: אגדה חדשה", סרט ההמשך ל"ספייס ג'אם" המצליח בכיכובו של מייקל ג'ורדן. את הסרט הפיק ריאן קוגלר, במאי "הפנתר השחור". צילומי הסרט חלו ב-2019 הסרט יצא לאקרנים בקיץ 2021.
סטטיסטיקות הקריירה ב-NBA > בעונה הסדירה

| עונה | קבוצה | משחקים | חמישייה | דקות | % מהשדה | % משלוש | % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2003/2004 | קליבלנד | 79 | 79 | 39.5 | 0.417 | 0.290 | 0.754 | 5.5 | 5.9 | 1.6 | 0.7 | 20.9 |
| 2004/2005 | קליבלנד | 80 | 80 | 42.4 | 0.472 | 0.351 | 0.750 | 7.4 | 7.2 | 2.2 | 0.7 | 27.2 |
| 2005/2006 | קליבלנד | 79 | 79 | 42.5 | 0.480 | 0.335 | 0.738 | 7.0 | 6.6 | 1.6 | 0.8 | 31.4 |
| 2006/2007 | קליבלנד | 78 | 78 | 40.9 | 0.476 | 0.319 | 0.698 | 6.7 | 6.0 | 1.6 | 0.7 | 27.3 |
| 2007/2008 | קליבלנד | 75 | 74 | 40.4 | 0.484 | 0.315 | 0.712 | 7.9 | 7.2 | 1.8 | 1.1 | 30.0 |
| 2008/2009 | קליבלנד | 81 | 81 | 37.7 | 0.489 | 0.344 | 0.780 | 7.6 | 7.2 | 1.7 | 1.1 | 28.4 |
| 2009/2010 | קליבלנד | 76 | 76 | 39.0 | 0.503 | 0.333 | 0.767 | 7.3 | 8.6 | 1.6 | 1.0 | 29.7 |
| 2010/2011 | מיאמי | 79 | 79 | 38.8 | 0.510 | 0.330 | 0.759 | 7.5 | 7.0 | 1.6 | 0.6 | 26.7 |
| 2011/2012 | מיאמי | 62 | 62 | 37.5 | 0.531 | 0.362 | 0.771 | 7.9 | 6.2 | 1.9 | 0.8 | 27.1 |
| 2012/2013 | מיאמי | 76 | 76 | 37.9 | 0.565 | 0.406 | 0.753 | 8.0 | 7.3 | 1.7 | 0.9 | 26.8 |
| 2013/2014 | מיאמי | 77 | 77 | 37.7 | 0.567 | 0.379 | 0.750 | 6.9 | 6.3 | 1.6 | 0.3 | 27.1 |
| 2014/2015 | קליבלנד | 69 | 69 | 36.1 | 0.488 | 0.354 | 0.710 | 6.0 | 7.4 | 1.6 | 0.7 | 25.3 |
| 2015/2016 | קליבלנד | 76 | 76 | 35.6 | 0.520 | 0.309 | 0.731 | 7.4 | 6.8 | 1.4 | 0.6 | 25.3 |
| 2016/2017 | קליבלנד | 74 | 74 | 37.8 | 0.548 | 0.363 | 0.674 | 8.6 | 8.7 | 1.2 | 0.6 | 26.4 |
| 2017/2018 | קליבלנד | 82 | 82 | 36.9 | 0.542 | 0.367 | 0.731 | 8.6 | 9.1 | 1.4 | 0.9 | 27.5 |
| 2018/2019 | ל.א. לייקרס | 55 | 55 | 35.2 | 0.510 | 0.339 | 0.665 | 8.5 | 8.3 | 1.3 | 0.6 | 27.4 |
| 2019/2020 | ל.א. לייקרס | 67 | 67 | 34.6 | 0.493 | 0.348 | 0.693 | 7.8 | 10.2 | 1.2 | 0.5 | 25.3 |
| 2020/2021 | ל.א. לייקרס | 45 | 45 | 33.4 | 0.513 | 0.365 | 0.698 | 7.7 | 7.8 | 1.1 | 0.6 | 25.0 |
| 2021/2022 | ל.א. לייקרס | 56 | 56 | 37.2 | 0.524 | 0.359 | 0.756 | 8.2 | 6.2 | 1.3 | 1.1 | 30.3 |
| 2022/2023 | ל.א. לייקרס | 55 | 54 | 35.5 | 0.500 | 0.321 | 0.768 | 8.3 | 6.8 | 0.9 | 0.6 | 28.9 |
| 2023/2024 | ל.א. לייקרס | 71 | 71 | 35.3 | 0.540 | 0.410 | 0.750 | 7.3 | 8.3 | 1.3 | 0.5 | 25.7 |
| קריירה |  | 1,492 | 1,490 | 37.9 | 0.506 | 0.348 | 0.736 | 7.5 | 7.4 | 1.5 | 0.8 | 27.1 |
| אולסטאר |  | 20 | 20 | 26.8 | 0.513 | 0.297 | 0.725 | 5.7 | 5.7 | 1.1 | 0.4 | 21.7 |
סטטיסטיקות הקריירה ב-NBA > בפלייאוף

| עונה | קבוצה | משחקים | חמישייה | דקות | % מהשדה | % משלוש | % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2005/2006 | קליבלנד | 13 | 13 | 46.5 | 0.476 | 0.333 | 0.737 | 8.1 | 5.8 | 1.4 | 0.7 | 30.8 |
| 2006/2007 | קליבלנד | 20 | 20 | 44.7 | 0.416 | 0.280 | 0.755 | 8.1 | 8.0 | 1.7 | 0.5 | 25.1 |
| 2007/2008 | קליבלנד | 13 | 13 | 42.5 | 0.411 | 0.257 | 0.731 | 7.8 | 7.6 | 1.8 | 1.3 | 28.2 |
| 2008/2009 | קליבלנד | 14 | 14 | 41.4 | 0.510 | 0.333 | 0.749 | 9.1 | 7.3 | 1.6 | 0.9 | 35.3 |
| 2009/2010 | קליבלנד | 11 | 11 | 41.8 | 0.502 | 0.400 | 0.733 | 9.3 | 7.6 | 1.7 | 1.8 | 29.1 |
| 2010/2011 | מיאמי | 21 | 21 | 43.9 | 0.466 | 0.353 | 0.763 | 8.4 | 5.9 | 1.7 | 1.2 | 23.7 |
| 2011/2012 | מיאמי | 23 | 23 | 42.7 | 0.500 | 0.259 | 0.739 | 9.7 | 5.6 | 1.9 | 0.7 | 30.3 |
| 2012/2013 | מיאמי | 23 | 23 | 41.7 | 0.491 | 0.375 | 0.777 | 8.4 | 6.6 | 1.8 | 0.8 | 25.9 |
| 2013/2014 | מיאמי | 20 | 20 | 38.2 | 0.565 | 0.407 | 0.806 | 7.1 | 4.8 | 1.8 | 0.6 | 27.4 |
| 2014/2015 | קליבלנד | 20 | 20 | 42.2 | 0.417 | 0.227 | 0.731 | 11.3 | 8.5 | 1.7 | 1.1 | 30.1 |
| 2015/2016 | קליבלנד | 21 | 21 | 39.1 | 0.525 | 0.340 | 0.661 | 9.5 | 7.6 | 2.3 | 1.3 | 26.3 |
| 2016/2017 | קליבלנד | 18 | 18 | 41.3 | 0.565 | 0.411 | 0.698 | 9.1 | 7.8 | 1.9 | 1.3 | 32.8 |
| 2017/2018 | קליבלנד | 22 | 22 | 41.9 | 0.539 | 0.342 | 0.746 | 9.1 | 9.0 | 1.4 | 1.0 | 34.0 |
| 2019/2020 | ל.א. לייקרס | 21 | 21 | 36.3 | 0.560 | 0.370 | 0.720 | 10.8 | 8.8 | 1.2 | 0.9 | 27.6 |
| 2020/2021 | ל.א. לייקרס | 6 | 6 | 37.3 | 0.474 | 0.375 | 0.609 | 7.2 | 8.0 | 1.5 | 0.3 | 23.3 |
| 2022/2023 | ל.א. לייקרס | 16 | 16 | 38.7 | 0.498 | 0.264 | 0.761 | 9.9 | 6.5 | 1.1 | 1.1 | 24.5 |
| קריירה |  | 282 | 282 | 41.3 | 0.495 | 0.331 | 0.741 | 9.0 | 7.2 | 1.7 | 1.0 | 28.5 |
סטטיסטיקות הקריירה ב-NBA > שיאים אישיים למשחק

נקודות - 61
אסיסטים - 19
ריבאונדים - 19
סלי שדה - 23
שלשות - 8
תארים והישגים > קבוצתיים

מדליית זהב אולימפית: 2008, 2012, 2024
מדליית ארד אולימפית: 2004
מדליית ארד באליפות העולם: 2006
מדליית זהב באליפות אמריקה: 2007
אליפות ה-NBA: ‏ 2016
סגנות: 2007, 2015, 2017, 2018
אליפות האזור המזרחי: 2007, 2015, 2016, 2017, 2018
סגנות: 2009
אליפות הבית המרכזי: 2009, 2010, 2015, 2016, 2017, 2018
אליפויות ה-NBA:‏ 2012, 2013
סגנות: 2011, 2014
אליפות ה-NBA: ‏2020
גביע ה-NBA: ‏2023
תארים והישגים > אישיים

מקום ראשון ברשימת הקלעים המובילים בתולדות ה-NBA, החל מפברואר 2023
MVP של העונה הסדירה ב-NBA: ‏2008/2009, 2009/2010, 2011/2012, 2012/2013
MVP של סדרת הגמר ב-NBA:‏,2019/2020 2011/2012, 2012/2013, 2015/2016
רוקי השנה: 2003/2004
MVP של גביע ה-NBA: ‏2023
מלך הסלים של ה-NBA: ‏2007/2008
בחירה למשחק האולסטאר של ה-NBA: ‏ 2005–2024
‏MVP של משחק האולסטאר: 2006, 2008, 2018
בחירה לחמישיית העונה ב-NBA:
החמישייה הראשונה: 2005/2006, 2007/2008, 2008/2009, 2009/2010, 2010/2011, 2011/2012, 2012/2013, 2013/2014, 2014/2015, 2015/2016, 2016/2017,2017/2018
החמישייה השנייה: 2004/2005, 2006/2007
בחירה לחמישיית ההגנה של העונה ב-NBA:
החמישייה הראשונה: 2008/2009, 2009/2010, 2010/2011, 2011/2012, 2012/2013
החמישייה השנייה: 2013/2014
בחירה לחמישיית הרוקיז של העונה ב-NBA:
החמישייה הראשונה: 2003/2004
פרסים ומועמדויות

| שנה | פרס | קטגוריה | תוצאה | מקור |
| --- | --- | --- | --- | --- |
| 2023 | פרסי בחירת הילדים של ניקלודיאון | כוכב ספורט אהוב | זכייה |  |
מושבע מס' 2

| --- | --- |

כרזת הסרט
 בימוי:  קלינט איסטווד
 הופק בידי:  קלינט איסטווד אדם גודמן טים מור ג'סיקה מאייר מאט סקיינה
 תסריט:  ג'ונתן אברמס
 עריכה:  דייוויד ס. קוקס ג'ואל קוקס
 שחקנים ראשיים:  ניקולס הולט טוני קולט ג'יי קיי סימונס קיפר סאת'רלנד זואי דויטש גבריאל באסו פרנצ'סקה איסטווד
 מוזיקה:  מארק מנצ'ינה
 צילום:  איב בלנגר
 מדינה:  ארצות הברית ארצות הברית
 חברת הפקה:  Dichotomy Films Gotham Group Malpaso Productions
 חברה מפיצה:  אולפני האחים וורנר
 הקרנת בכורה:  27 באוקטובר 2024 (מכון הסרטים האמריקאי) ארצות הברית 1 בנובמבר 2024
 משך הקרנה:  114 דק' 
 שפת הסרט:  אנגלית 
 סוגה:  סרט מתח, סרט פשע, סרט דרמה, סרט בית משפט 
 www.jurornumber2movie.net
 דף הסרט ב־IMDb
 
מושבע מס' 2 (באנגלית: Juror #2) הוא סרט מתח-דרמה משפטית אמריקאי משנת 2024 שבוים על ידי קלינט איסטווד על פי תסריט מאת ג'ונתן אברמס, ובו מככבים ניקולס הולט, טוני קולט, ג'יי קיי סימונס וקיפר סאת'רלנד.
בכורת הסרט העולמית התקיימה בפסטיבל מכון הסרטים האמריקאי ב-27 באוקטובר 2024, והוא עלה לאקרנים ב-1 בנובמבר 2024 בהפצת אולפני האחים וורנר.
רקע עלילתי

הסרט – מותחן מלא במתח ודילמות מוסריות – מתרחש בעיצומו של משפט רצח מתוקשר, ומתמקד בדמותו של ג'סטין קמפ, שנבחר לשמש כמושבע במשפט, לצד אזרחים אחרים. קמפ, איש משפחה, נאלץ עד מהרה להתמודד עם דילמה מוסרית רצינית כאשר הוא מגיע למסקנה שייתכן שהוא זה שהיה אחראי למותה האלים של הקורבן בתיק. עובדה זו מאלצת אותו, כחבר המושבעים, לקבל החלטה – או שהוא בוחר לבצע מניפולציות על מנת להרשיע את ג'יימס סית', הנאשם, או שהוא מחליט לחשוף ישירות את האמת ולהימנע, מבלי להפליל את עצמו, מלהרשיע את סית'.
צוות השחקנים

ניקולס הולט – ג'סטין קמפ
טוני קולט – התובעת
ג'יי קיי סימונס – הרולד
קיפר סאת'רלנד – לארי לסקר
זואי דויטש – אלי קמפ, אשתו של ג'סטין.
גבריאל באסו – ג'יימס סיית', הנאשם בתיק.
פרנצ'סקה איסטווד – קנדל קרטר, הקורבן.
כריס מסינה – הסנגור הציבורי של סית'.
לזלי ביב
הפקה > פיתוח

באפריל 2023, הכריז קלינט איסטווד רשמית על הפרויקט הבא שלו, שיעסוק במושבע בחבר מושבעים שנאלץ להתמודד עם דילמה מוסרית, לצד דיווחים על ניהול משא ומתן מצד ניקולס הולט וטוני קולט על השתתפות בסרט. במאי 2023, נמסר רשמית על ליהוקם, לצד ליהוקם של זואי דויטש וקיפר סאת'רלנד לצוות השחקנים, ועל ניהול משא ומתן מצד גבריאל באסו על תפקיד בסרט. ביוני 2023, נמסר על ליהוקה של לזלי ביב לצוות השחקנים. בנובמבר 2023, הוכרז על ליהוקם של באסו וכריס מסינה לצוות השחקנים. בדצמבר 2023, נמסר על ליהוקם של ג'יי קיי סימונס, איימי אקינו, אדריאן סי מור, סדריק יארבורו, צ'יקאקו פוקויאמה, אוניקס סראנו ופרנצ'סקה איסטווד לצוות השחקנים.
עבור קולט והולט, זה יהיה המפגש המחודש שלהם על המסך הגדול 22 שנים אחרי ששיחקו אם ובן בסרט "רווק פלוס ילד" (2002). עבור דויטש והולט, זו תהיה הפעם השנייה שהם עובדים יחד, לאחר שעבדו על הסרט "Rebel in the Rye"‏ (2017).
הפקה > צילומים

צילומי הסרט החלו ביוני 2023, בלוקיישנים שונים כולל סוואנה, ג'ורג'יה ולוס אנג'לס, לפני שהושבתו ביולי בעקבות שביתת אמני הטלוויזיה והרדיו בשנת 2023. צילומי הסרט התחדשו בנובמבר 2023 עם סיום השביתה.
תהליך הפוסט פרודקשן הסתיים רשמית באפריל 2024.
מוזיקה

בספטמבר 2024, נודע כי את הפסקול עבור הסרט הלחין מארק מנצ'ינה.
הפצה

הסרט עתיד עלה לאקרנים בבכורה עולמית כסרט הסיום של פסטיבל הסרטים ה-38 של מכון הסרטים האמריקאי ב-27 באוקטובר 2024, והוא ועלה לאקרנים בבתי קולנוע נבחרים ב-1 בנובמבר 2024 בהפצת אולפני האחים וורנר. מגזין וראייטי דיווח כי אולפני האחים וורנר שוקלים לא לדווח על נתוני הקופות של הסרט – צעד שאינו שגרתי עבור אולפן הוליוודי מרכזי. למרות שההפצה המוגבלת תאפשר לסרט עמידה בדרישות האקדמיה לאוסקר, האחים וורנר לא רואה בסרט כמתחרה עיקרי לפרסים, ואינו מופיע בדף "For Your Consideration" של האולפן. הסרט מהווה מחווה של האולפן לאיסטווד כאות הוקרה על עשרות שנות שיתוף פעולה ועל הרווחים שהניב. הסרט צפוי לצאת ב-Max במהלך חג המולד, ללא תאריך מדויק שפורסם. בנוסף, הסרט מופץ תיאטרלית בשמונה שווקים בינלאומיים, כולל צרפת, שם הוא הכניס, נכון לנובמבר 2024, 5 מיליון דולר משישה שווקים.
הפצת הסרט במהלך פסטיבל הסרטים של המכון מסמן את המשכה של מערכת יחסים ארוכת-שנים בין איסטווד למכון הסרטים, שכן הקולנוען השיק בעבר את הבכורות העולמיות של "צלף אמריקאי" (2014), "ג'יי אדגר" (2011) ו"ריצ'רד ג'וול" (2019) בפסטיבל זה.
ביקורות

הסרט זכה ל-91% ביקורות חיוביות באתר Rotten Tomatoes.
הערות שוליים

1 2  Galuppo, Mia; Kit, Borys (April 14, 2023). "Clint Eastwood Sets New Movie, Juror No. 2, With Nicholas Hoult, Toni Collette". The Hollywood Reporter. Retrieved October 2, 2024.
↑  Kroll, Justin (April 14, 2023). "Clint Eastwood's Next Film Juror #2 To Star Nicholas Hoult And Toni Collette As Warner Bros. Closes In On Greenlight". Deadline Hollywood. Retrieved October 2, 2024.
↑  Kroll, Justin (May 1, 2023). "Zoey Deutch Joins Clint Eastwood's Juror #2 At Warner Bros". Deadline Hollywood. Retrieved May 1, 2023.
↑  Kit, Borys (May 19, 2023). "Kiefer Sutherland Joins Nicholas Hoult in Clint Eastwood's Juror No. 2 (Exclusive)". The Hollywood Reporter. Retrieved October 2, 2024.
↑  Kroll, Justin (May 23, 2023). "Night Agent Star Gabriel Basso In Talks To Join Clint Eastwood's Juror #2 At Warner Bros". Deadline Hollywood. Retrieved October 2, 2024.
↑  D'Alessandro, Anthony (June 2, 2023). "Clint Eastwood's Juror #2 Adds Leslie Bibb". Deadline Hollywood. Retrieved October 2, 2024.
1 2  Kit, Borys (November 17, 2023). "Chris Messina Joins Nicholas Hoult in Clint Eastwood's 'Juror No. 2' (Exclusive)". The Hollywood Reporter. Retrieved October 2, 2024.
↑  D'Alessandro, Anthony (December 8, 2023). "J.K. Simmons Takes The Call For Clint Eastwood's Juror No. 2". Deadline Hollywood. Retrieved October 2, 2024.
↑  D’Alessandro, Anthony (December 15, 2023). "Amy Aquino, Adrienne C. Moore, Cedric Yarbrough, Chikako Fukuyama & Onix Serrano Called For Clint Eastwood's 'Juror No. 2'". Deadline Hollywood. Retrieved October 2, 2024.
↑  Cawthon, Graham (May 18, 2023). "Report: Clint Eastwood returning to Savannah for his latest movie project". WJCL. Retrieved May 19, 2023.
↑  Curley, Molly (June 23, 2023). "PHOTOS: Clint Eastwood spotted filming in Savannah". WSAV-TV. Retrieved October 2, 2024.
↑  Gonzalez, Umberto (July 14, 2023). "Here Are All The Movies Affected by the SAG-AFTRA Strike From Deadpool 3 to Mission: Impossible 8 (Photos)". TheWrap. Retrieved October 2, 2024.
↑  Siegel, Tatiana (April 17, 2024). "Ageless Auteurs: Scorsese Eyes Frank Sinatra Biopic With Leonardo DiCaprio and Jennifer Lawrence, Spielberg Tackling UFO Movie and More". Variety. Retrieved October 2, 2024.
↑  "Mark Mancina Scoring Clint Eastwood's 'Juror #2'". Film Music Reporter. September 16, 2024. Retrieved October 2, 2024.
↑  Davis, Clayton (September 12, 2024). "Clint Eastwood's 'Juror No. 2' Sets November Release Following World Premiere at AFI Film Fest Closing Night". Variety. Retrieved October 2, 2024.
↑  J. Kim Murphy, ‘Juror No. 2’ Could Be Clint Eastwood’s Last Film — So Why Is Warner Bros. Burying It?, Variety, ‏2024-10-24 (באנגלית אמריקאית)
1 2  Pamela McClintock, The Mystery Behind Clint Eastwood’s ‘Juror #2’ Release Is Solved, The Hollywood Reporter, ‏2024-11-05 (באנגלית אמריקאית)
↑  D'Alessandro, Anthony (September 12, 2024). "World Premiere Of Clint Eastwood's 'Juror #2' To Close AFI Fest; Warner Bros Pic Sets Fall Release". Deadline Hollywood. Retrieved October 2, 2024.
| --- | --- |
בקרת זהויות :  VIAF: 6448173731230611890001   WorldCat (עם VIAF): 6448173731230611890001
מוריה אסרף

| --- | --- |

 לידה:  25 במרץ 1998 (בת 26) תל מונד, ישראל
 מדינה:  ישראל
 השכלה:  אוניברסיטת תל אביב
 תקופת הפעילות:  מ-2017
 עיסוק:  עיתונאית
 מעסיק:  חדשות 13
 קישורים חיצוניים
 פייסבוק:  moriyasraf
 טוויטר (X):  MoriahAsraf
 טלגרם:  moriahdoron
מוריה אסרף (נולדה ב-25 במרץ 1998) היא עיתונאית ומגישה ישראלית, הכתבת המדינית בחדשות 13.
ביוגרפיה

נולדה וגדלה בתל מונד. למדה באולפנת צביה בהרצליה ובתקופת לימודיה שם שידרה בתוכנית הנוער ברשת א'. היא בוגרת מדרשת לינדנבאום. ב-2017 סיימה את קורס הכתבים של גלי צה"ל והחלה לשרת בתחנה ככתבת משפט.
לאחר שחרורה מצה"ל, מונתה לשמש כתבת מדינית בגלי צה"ל.
ב-8 במאי 2022 הצטרפה לדסק המדיני-פוליטי של "חדשות 13" ככתבת מדינית. באוגוסט 2024 החלה להגיש את מהדורת חדשות השבת בערוץ.
אסרף היא סטודנטית לתואר ראשון במדע המדינה ובהיסטוריה באוניברסיטת תל אביב. בשנת 2023 נבחרה לרשימת 40 הנבחרים מתחת לגיל 40 של אתר ice.
אסרף והכתב הצבאי של גלי צה"ל, דורון קדוש, מתחזקים יחד ערוץ טלגרם פופולרי בשם "קבינט מדיני ביטחוני - מוריה אסרף & דורון קדוש" ובו הם מעדכנים בנושאים מדיניים וביטחוניים.
בנובמבר 2024 החלה להגיש את הפודקאסט "שלטון הצללים" יחד עם כתב גלי צה"ל יובל שגב, העוסק בחיים הפוליטיים בישראל וחושף פרטים מאחורי הקלעים מעבודתם של השניים.
במרץ 2025 החלה להגיש יחד עם אייל ברקוביץ תוכנית טלוויזיה שבועית, "מוריה וברקו" בערוץ 13.
ביוגרפיה > חיים אישיים

ב-2019 התארסה לנחום וולברג, דוברו של שר המשפטים יריב לוין, אותו הכירה בזמן שירותם הצבאי המשותף בגל"צ. חודשים ספורים לאחר שחרורם נישאו. ב-2024 השניים התגרשו.
הערות שוליים

↑  יהונתן גוטליב, מוריה אסרף וולברג מצטרפת לחדשות 13, באתר ערוץ 7, 8 במאי 2022
↑  מוריה אסרף וולברג, 40UNDER40 - הצעירים המבטיחים 2023 - אייס, באתר Ice
↑   קבינט מדיני ביטחוני מוריה אסרף & דורון קדוש, ביישום טלגרם
↑  Spotify, open.spotify.com
↑    יהונתן קליין, ‏הטובים לתקשורת: מוריה אסרף-וולברג ונחום וולברג, בעיתון מקור ראשון, 26 ביולי 2021
↑  ליאורה גולדנברג-שטרן, ‏הפעם זה סופי: מוריה אסרף וולברג ודוברו של השר לוין התגרשו | פרסום ראשון | TMI, באתר מעריב אונליין, 24 ביוני 2024
כתובת מצודת רבת עמון

הכתובת
כתובת מצודת רבת עמון היא כתובת עמונית, שנמצאה בשימוש משני במבנה במצודת רבת עמון. בכתובת שמונה שורות, מתוכן ניתן לקרוא שבע. על פי הפענוח, הכתובת מתוארכת בין אמצע המאה ה־9 לפנה"ס לתחילת המאה ה־8 לפנה"ס. נושאה הוא מלך עמון, שמלכם האל מצווה עליו לבנות "מבואות־סובבות", ככל הנראה שערים, פרוזדורים, שיפועים או מדרגות המקיפים את המזבח, ומבטיח לו להכחיד (להכניע ולהשמיד) את אויביו ולהשליט צדק. הכתובת שמורה כיום במוזיאון לארכאולוגיה של ירדן, המוזיאון הלאומי לארכאולוגיה ברבת עמון.
הכתובת

הכתובת ידועה בסימון KAI 307. כל x בתעתיק מסמל אות שאינה ברורה.
]לכמ.בנה.לכ.מבאת.סבבת[

 ].ככל.מסבב.עלכ.מתימתנ[

  ]כחד.אכחדמ.וכל.מערב[

 ]ובכל.סדרתילננצדק[

]ל.תדלת.בדלת.בטנכרה[

 ]נה.תשתע.בבנ.אלמ.[

      ]ושxxה. ונxxxx[

    ].xשלמ.לכ.ושל[
תעתיק הכתובת עם השלמות על פי שמואל אחיטוב (הניקוד לא משקף את ההגייה המקורית אלא נועד להקל על הקורא המקורב לעברית המקראית):
וַיֹאמֶר לִי מִ]לְכֹּם בְּנֵה לְךָ מְבֹאֹת סֹבְבֹת[

               ] כִּכָל מְסֹבֵב עֲלֵךָ מֹת יְמֻתֻן[

             ]כַּחֵד אַכְחִדֵם וְכָל מַעֲרִב[

               ]וּבְכֹל סְדֵרֹת יִלֹנֵן צֶדֶק[

         תִנְעַ]ל תַּדֶלֶת בְּדֶלֶת בֶּטֶן כרה[

                הִ]נֵה תִּשְׁתַּע בְּבֵן אֵלִם [

                       ] ... [

                        ] שָׁלֹם לְךָ וְשָׁלֹ[ם לְבֵיתְךָ
ראו גם

כתובות עמוניות
כתובת בקבוק תל סיראן
רשימת כתובות כנעניות וארמיות
לקריאה נוספת

שמואל אחיטוב, הכתב והמכתב, מוסד ביאליק, 2012, עמ' 349–350
שמואל אחיטוב, ‏שתי כתובות עמוניות, קתדרה 4, יולי 1977
הערות שוליים

↑  שמואל אחיטוב, ‏שתי כתובות עמוניות, קתדרה 4, יולי 1977
שרה מובילה את הגר אל אברהם (אדריאן ואן דר ורף)

| --- | --- |

 מידע כללי
 תאריך יצירה:  1699 
 טכניקה וחומרים:  קנבס, צבע שמן 
 ממדים בס"מ
 רוחב:  61.2 ס״מ 
 גובה:  76.5 ס״מ 
 נתונים על היצירה
 מספר יצירה:  261 (Bavarian State Painting Collections) 
 מיקום:  פינקוטק הישן
 
שרה מביאה את הגר לאברהם הוא ציור היסטורי מאת צייר החצר של קורפאלץ, אדריאן ואן דר ורף (אנ'). היצירה נוצרה בשנת 1699 בחצר יוהאן וילהלם, הנסיך הבוחר מפפאלץ בדיסלדורף ומתארת את הסיפור המקראי מספר בראשית על עקרותה שרה, אשתו של אברהם. הציור, המשתייך לתקופת הבארוק המאוחר, נחשב לאחת היצירות הבולטות של הציור ההולנדי בתור הזהב.